次韻鄧志宏梅花
作者：李綱
朝代：宋

paragraphs: 空山極望皆黄葦，欲挽天河聊一洗。
溪邊的皪見梅花，冷蘂疏枝澹煙水。
安得健步移我堂，清夜桂魄來孤光。
人寰塵土飛不到，鼻觀寂寂聞天香。
吾衰文思久不起，見子新詩端可喜。
落英坐使笑天桃，結實定知非苦李。
年來蹤跡墮空濛，與子追隨邈未窮。
琢磨妙句覷天巧，爲我一振詩家風。